Thibauld, par la grâce de Dieu, roi de Navarre, de Champaigne et de Brie, Cuens Palatins. A tous ces qui verront ces presentes lettres, salut an nostre Seignéur. Nous faisons assavoir à tous que nous avons donné à notre chier cousin monseigneur Gui de Mello, par la grâce de Dieu évêque d’Auceurre, pour son leal et pourfitable service que il nous a fait par mainte fois, deus cent livrées de terre a provenesiens à heritage, à li et à ses hoirs pardurablement, lesquex nous voulons et commandons qu’il ou ses commandemanz preigne chacun an à Troies ou portage et ou paage de l’entrée dou vin, des premiers deniers qui an istront, et voulons et ostroions que il ect si hoir preignent avecques ces deus cenz livres perdurablement an ce partage et en ce paage meimes, et en la manière desus dite sexante livres de proveniesiens, que nostre pere avoit donné au suen à prendre à touzjours à li et à ses hoirs, an la foire de Bar, et que nous et nostre hoir pour la paient soiens de ces sexante livres quite, et voulons et ostroions et commandons que cil qui tient ou reçoit ou l’aura ou recevra ce portage et ce paage devant dit, soit tenuz à payer chacun an cez deus cens et sexante livres en la manière qui est dessus divisée à iceli Guyon évesque d’Auceurre, ou à son commandement, et de faire seurté commant qu’il tigne ne recoive ce portage et ce paage devant dit, soit par nom de rançon ou par nom de moison ou an autre manière de payer cea deuz cenz sexante livres en la manière desus dite; et voulons que tant comme cil Guiz vivra que il nan soit tenuz à faire nul hommage à nous ne à nos hoirs de ces choses desus dites, et après li cil qui tanrra ou tarront ces deuz cenz et sexante livres de terre an sera ou seront tenuz à faire hommage à nous et à nos hoirs perdurablement. Et an tesmoing et en confermemant de ceste chose, nous avons faict metre nostre scel an ces presentes lettres. Ce fu fait an l’an de l’Incarnation Nostre-Seigneur mil et deus cens et cinquante-sept, ou mois d’octobre.